Мэремыкъуэ Арсен дзыхь ирагъэз
КъБР-м и Парламентым и зи чэзу зэIущIэм Законодательствэмрэ къэрал ухуэкIэмкIэ и комитетым и унафэщIу щыхахащ Мэремыкъуэ Арсен.
Ар илъэсиблым щIигъуауэ депутатщ икIи республикэм парламентаризмэм зыщегъэужьыным куэд хищIыхьащ. Мэремыкъуэ Арсен жыджэру йолэжь Къэбэрдей-Балъкъэрым и социально-экономикэ зыужьыныгъэр щIэгъэхуэбжьэнымкIэ нэхъ мыхьэнэшхуэ зиIэ законхэр зэхэлъхьэнымрэ ахэр пхыгъэкIынымрэ.
Мэремыкъуэ Арсен Къэбэрдей-Балъкъэр Республикэм и депутату хахащ «Урысей зэкъуэт» урысейпсо политикэ партым и Къэбэрдей-Балъкъэр щIыналъэ къудамэм къыбгъэдэкIыу. Ар Аруан районым хыхьэ Лэскэн ЕтIуанэ къуажэм 1960 гъэм къыщалъхуащ, щIэныгъэ нэхъыщхьэ иIэщ, инженер-механик, экономист IэщIагъэхэр зригъэгъуэтащ. Къэбэрдей-Балъкъэр агромелиоративнэ институтыр, Къэбэрдей-Балъкъэр къэрал университетыр къиухащ. Мэкъумэш хозяйствэр механизацэ, электрификацэ щIынымкIэ Челябинск дэт институтым и аспирантурэм щеджащ икIи иужькIэ техникэ щIэныгъэхэм я кандидат, экономикэ щIэныгъэхэм я доктор, профессор хъуащ.
Иужьрей илъэсхэм Мэремыкъуэ Арсен КъБР-м и Парламентым Экологиемрэ щIыуэпсыр къэгъэсэбэпынымкIэ и комитетым и унафэщIым и къуэдзэу щытащ, абы къыдэкIуэу Аграрнэ политикэмрэ щIы IуэхухэмкIэ комитетым хэтащ.
КъБР-м и Парламентым и пресс-IуэхущIапIэ.
